Wys jou geld wie is baasArgieffoto (Foto: Steve Buissinne/Pixabay) Baie Suid-Afrikaners kan daarvan getuig dat hulle nie meer by stygende lewenskoste kan kers vashou nie. Voedselpryse styg, salarisverlagings en afleggings staar werknemers in die gesig en steeds moet in basiese behoeftes soos kruideniers- en toiletware, versorging en behuising voorsien word. Sak jou moed ook in jou skoene wanneer betaaldag nader kruip, terwyl die geld in jou bankrekening al vinniger verdamp? Hier is ŉ paar wenke om jou geldsake beter te bestuur. Stel aan die begin van die maand ŉ begroting op sodat jy deeglik bewus is van wat met jou geldsake aangaan en hoeveel geld jy op wat kan uitgee. Op die manier weet jy hoeveel geld beskikbaar is vir inkopies, geskenke en ander uitgawes. Stel ŉ weeklikse of maandelikse spyskaart op, wees op die uitkyk vir winskopies en probeer om jou kruideniersware in groot hoeveelhede aan te koop. Gesels met jou bure of vriende en deel die grootmaat-aankope of ondersteun ŉ plaaslike verskaffer eerder as om vars produkte by ŉ supermark aan te koop. Bespaar ook deur self jou middagete vir werk in te pak en nie by die snoepie of kafeteria op die perseel te koop nie. Vermy geriefswinkels by vulstasies, want buiten dat basiese produkte duurder is, is dit boonop baie aanloklik om laataand ŉ sjokolade of smulhappie in te laai. Uiteet is dalk ŉ luuksheid, maar dit hoef nie die bank te breek nie. Verminder dit na een of twee keer per maand en kyk vooraf of daar enige spesiale aanbiedinge by jou plaaslike restaurant is. Geskenke hoef jou nie bankrot te maak nie. Deur vroegtydig daaraan te dink, kan jy probeer om self iets te maak of aan goedkoper idees te dink. Vergelyk supermarkpryse en maak seker dat jy nie voor die versoeking van “winskopies” swig nie. Bestudeer advertensieblaaie en doen moeite om te kyk waar jy die beste waarde vir geld sal kry. Oorweeg dit ook om by ŉ lojaliteitsprogram met beloningstrukture in te skakel. Daar is heelwat van hierdie programme wat verbruikers met ŉ kontant-​terug-voordeel en bykomende afslag beloon. Wanneer jy daardie bevordering by die werk gekry het, ŉ groot projek afgehandel het of iets nodig het om jou op te beur, is dit maklik om in die strik van kitsbevrediging te trap. Vir sommige mense lê die troos in ŉ enorme stuk sjokoladekoek en ander beloon hulself met klere of ŉ nuwe motor. Wees in daardie oomblik bewus van jou finansiële sake. Dink vir ŉ oomblik of jy dit regtig kan bekostig: ŉ sjokolade sal jou dalk nie in die skuld dompel nie, maar jy gaan waarskynlik daardie nuwe paar skoene later berou. Ruim tyd in om jou huis uit te sorteer en items wat jy nie gebruik nie te identifiseer. As dit nog in ŉ bruikbare toestand is, kan jy hierdie items op sosiale media adverteer of by jou plaaslike tweedehandse goederewinkel verhandel. Om bo jou finansiële vermoëns te leef kan later ŉ enorme skuldlas op jou skouers plaas. Het jy regtig daardie koppie wegneemkoffie op pad werk toe nodig of kan jy ŉ rukkie wag en eerder die R20 of R30 bespaar? Voel jy gedruk om klere van ŉ spesifieke handelsmerk te dra sodat jy nie by vriende of kollegas afsteek nie? Is die luukshede dit regtig werd as jy dan nagte gaan wakker lê oor die skuld wat jy as gevolg hiervan moes aangaan? Moet niks koop wat nie noodsaaklik is nie of skuld tot gevolg het. Werk ŉ spaarplan uit vir vakansies en luukshede en fokus op dit wat wel binne jou finansiële vermoë moontlik is.